NARIADENIE KOMISIE (EÚ) č. 15/2010
zo 7. januára 2010,
ktorým sa mení a dopĺňa príloha I k nariadeniu Európskeho parlamentu a Rady (ES) č. 689/2008 o vývoze a dovoze nebezpečných chemikálií
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 689/2008 zo 17. júna 2008 o vývoze a dovoze nebezpečných chemikálií (1), a najmä na jeho článok 22 ods. 4,
keďže:
(1)
Nariadením (ES) č. 689/2008 sa vykonáva Rotterdamský dohovor o udeľovaní predbežného súhlasu po predchádzajúcom ohlásení (postup PIC) pre vybrané nebezpečné chemikálie a pesticídy v medzinárodnom obchode, podpísaný 11. septembra 1998 a schválený v mene Spoločenstva rozhodnutím Rady 2003/106/ES z 19. decembra 2002 o schválení, v mene Európskeho spoločenstva, Rotterdamského dohovoru o udeľovaní predbežného súhlasu po predchádzajúcom oznámení pre určité nebezpečné chemikálie a prípravky na ochranu rastlín v medzinárodnom obchode (2).
(2)
Príloha I k nariadeniu (ES) č. 689/2008 by sa mala zmeniť a doplniť, aby sa zohľadnili regulačné opatrenia uplatňované na určité chemikálie podľa nariadenia Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (3), podľa smernice Rady 91/414/EHS z 15. júla 1991 o uvádzaní prípravkov na ochranu rastlín na trh (4) a podľa smernice Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (5).
(3)
Rozhodlo sa o nezaradení látok 1,3-dichlórpropén, benfurakarb a trifluralín ako účinných látok do prílohy I k smernici 91/414/EHS s tým účinkom, že je zakázané používať tieto účinné látky ako pesticídy, a preto by sa mali zaradiť do zoznamu chemikálií uvedeného v častiach 1 a 2 prílohy I k nariadeniu (ES) č. 689/2008. Keďže boli predložené nové žiadosti, ktoré si budú vyžadovať nové rozhodnutia o zaradení do prílohy I k smernici 91/414/EHS, doplnenie do zoznamu chemikálií uvedeného v časti 2 prílohy I k nariadeniu (ES) č. 689/2008 by sa malo uplatňovať až po prijatí nových rozhodnutí o štatúte týchto chemikálií.
(4)
Rozhodlo sa o nezaradení látky metomyl ako účinnej látky do prílohy I k smernici 91/414/EHS a o nezaradení látky metomyl ako účinnej látky do prílohy I, IA alebo IB k smernici 98/8/ES, s tým účinkom, že je zakázané používať túto účinnú látku ako pesticíd, a preto by sa mala doplniť do zoznamu chemikálií uvedeného v častiach 1 a 2 prílohy I k nariadeniu (ES) č. 689/2008. Keďže bola predložená nová žiadosť, ktorá si bude vyžadovať nové rozhodnutie o zaradení do prílohy I k smernici 91/414/EHS, doplnenie do zoznamu chemikálií uvedeného v časti 2 prílohy I k nariadeniu (ES) č. 689/2008 by sa malo uplatňovať až po prijatí nového rozhodnutia o štatúte tejto chemikálie.
(5)
Rozhodlo sa o nezaradení látok diazinón, dichlórvos a fenitrotion ako účinných látok do prílohy I k smernici 91/414/EHS s tým účinkom, že je prísne obmedzené použitie týchto účinných látok ako pesticídov, a preto by sa mali doplniť do zoznamu chemikálií v časti 2 prílohy I k nariadeniu (ES) č. 689/2008, pretože prakticky akékoľvek ich použitie je zakázané aj napriek tomu, že tieto účinné látky sa identifikovali a oznámili na hodnotenie podľa smernice 98/8/ES a členské štáty ich aj naďalej môžu povoľovať až do prijatia rozhodnutia podľa uvedenej smernice.
(6)
V článku 8 ods. 2 smernice 91/414/EHS sa ustanovuje obdobie 12 rokov, počas ktorých môžu členské štáty povoliť, aby sa na trh uviedli prípravky na ochranu rastlín obsahujúce určité účinné látky. Toto obdobie sa predĺžilo nariadením Komisie (ES) č. 2076/2002 z 20. novembra 2002, ktorým sa predlžuje časová lehota uvedená v článku 8 ods. 2 smernice Rady 91/414/EHS a ktorá sa týka nezaradenia určitých účinných látok do prílohy I k uvedenej smernici a zrušenia povolení pre prípravky na ochranu rastlín obsahujúce tieto látky (6). Keďže však nebolo schválené zaradenie účinných látok azinfos-metyl a vinklozolín do prílohy I k smernici 91/414/EHS pred ukončením tohto obdobia, boli členské štáty povinné odobrať od 1. januára 2007 vnútroštátne povolenia na prípravky na ochranu rastlín obsahujúce tieto látky. V dôsledku toho je zakázané používať účinné látky azinfos-metyl a vinklozolín ako pesticídy, a preto by sa mali pridať do zoznamu chemikálií uvedeného v časti 2 prílohy I k nariadeniu (ES) č. 689/2008.
(7)
Rozhodlo sa o prísnom obmedzení používania látok fenarimol, metamidofos a procymidón pomocou viacerých opatrení vrátane opatrenia, že tieto účinné látky boli zaradené do prílohy I k smernici 91/414/EHS len na veľmi krátke obdobie. Po uplynutí tohto obdobia už nie je povolené používať tieto účinné látky s tým účinkom, že sú v kategórii pesticídy zakázané, a preto by sa mali doplniť do zoznamu chemikálií v častiach 1 a 2 prílohy I k nariadeniu (ES) č. 689/2008.
(8)
Rozhodlo sa, že látka parakvát sa zaradí ako účinná látka do prílohy I k smernici 91/414/EHS a na tento účel bola prijatá smernica Komisie 2003/112/ES z 1. decembra 2003, ktorou sa mení a dopĺňa smernica Rady 91/414/EHS, ktorou sa začleňuje parakvát ako účinná látka (7). Smernica Komisie 2003/112/ES však bola zrušená rozsudkom Súdu prvého stupňa Európskych spoločenstiev z 11. júla 2007 vo veci T-229/04 (8) s tým účinkom, že použitie tejto účinnej látky ako pesticídu je zakázané, a preto by sa mala doplniť do zoznamu chemikálií v častiach 1 a 2 prílohy I k nariadeniu (ES) č. 689/2008.
(9)
Rozhodnutím Komisie 2007/322/ES zo 4. mája 2007, ktorým sa ustanovujú ochranné opatrenia v súvislosti s použitiami prípravkov na ochranu rastlín obsahujúcich tolylfluanid, ktoré vedú ku kontaminácii pitnej vody (9), sa rozhodlo o obmedzení používania prípravkov na ochranu rastlín obsahujúcich látku tolyfluanid za určitých podmienok. Okrem toho sa priemyselné odvetvie rozhodlo stiahnuť prípravky na ochranu rastlín s obsahom účinnej látky tolylfluanid z trhu s cieľom chrániť ľudské zdravie, s tým účinkom, že použitie tejto účinnej látky je v podkategórii pesticídy v skupine prípravkov na ochranu rastlín zakázané. Zákaz v tejto podkategórii sa považuje za prísne obmedzenie v kategórii pesticídy, a preto by sa účinná látka mala doplniť do zoznamu chemikálií uvedeného v častiach 1 a 2 prílohy I k nariadeniu (ES) č. 689/2008.
(10)
Rozhodlo sa o zaradení látky diurón ako účinnej látky do prílohy I k smernici 91/414/EHS s tým účinkom, že v podkategórii pesticídy v skupine prípravkov na ochranu rastlín už nie je použitie tejto účinnej látky zakázané. Táto účinná látka by sa preto mala vypustiť z časti 1 prílohy I k nariadeniu (ES) č. 689/2008.
(11)
Bola predložená nová žiadosť týkajúca sa účinných látok cadusafos, karbofurán, karbosulfán a haloxyfop-R, ktorá si bude vyžadovať nové rozhodnutie o zaradení do prílohy I k smernici 91/414/EHS a preto by sa tieto chemikálie mali vypustiť zo zoznamu chemikálií uvedeného v časti 2 prílohy I k nariadeniu (ES) č. 689/2008. Rozhodnutie o doplnení do zoznamu chemikálií v časti 2 prílohy I by sa malo prijať až vtedy, keď bude k dispozícii nové rozhodnutie o štatúte týchto látok podľa smernice 91/414/EHS.
(12)
Príloha I k nariadeniu (ES) č. 689/2008 by sa preto mala zmeniť a doplniť.
(13)
Opatrenia ustanovené v tomto nariadení sú v súlade so stanoviskom výboru zriadeného podľa článku 133 nariadenia (ES) č. 1907/2006,
PRIJALA TOTO NARIADENIE:
Článok 1
Príloha I k nariadeniu (ES) č. 689/2008 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. januára 2010